钦定古今图书集成/明伦汇编/官常典/第551卷 > 毛穆之
## 钦定古今图书集成/明伦汇编/官常典/第551卷 > 毛穆之

按《晋书毛宝传》，“宝子穆之，字宪祖，小字武生，名犯王
靖后讳，故行字。后又以桓温母名宪，乃更称小字。穆
之果毅有父风，安西将军庾翼以为参军，袭爵州陵
侯。翼等专威陕西，以子方之为建武将军，守襄阳。方
之年少，翼选武将可信仗者为辅弼，乃以穆之为建
武司马。俄而翼薨。大将于瓒、戴羲等作乱，穆之与安”
西长史江虨、司马朱焘等共平之。桓温代翼，复取为
参军。从温平蜀，以功赐次子都乡侯。寻除扬威将军、
颍川太守。随温平洛入关。温将旋师以谢，尚未至，留
穆之以二千人卫山陵。升平初，迁督宁州诸军事、扬
威将军、宁州刺史。以桓温封南郡，徙穆之为建安侯，
复为温太尉参军，加冠军将军，以所募兵配之。温伐
慕容𬀩，使穆之监凿钜野百馀里，引汶会于济川。及
温焚舟步归，使穆之督东燕四郡军事，领东燕太守，
本官如故。袁真以寿阳叛，温将征之。穆之以冠军领淮南太守，守历阳。真平，馀党分散，乃以穆之督扬州
之江西军事，复领陈郡太守。俄而徙督扬州之义成
荆州五郡雍州之京兆军事、襄阳、义成、河南三郡太
守，将军如故。寻进领梁州刺史。顷之，以疾解职，诏以
冠军征还。苻坚别将寇彭城，复以将军、假节、监江北
军事，镇广陵。迁右将军、宣城内史、假节，镇姑孰。穆之
以为戍在近畿，无复军警，不宜加节，上疏辞让，许之。
苻坚别将围襄阳，诏穆之就上明受桓冲节度。冲使
穆之游军沔中。穆之始至而朱序陷没，引军还郡。坚
众又寇蜀汉，梁州刺史杨亮、益州刺史周仲孙奔退，
冲使穆之督梁州之三郡军事、右将军、西蛮校尉、益
州刺史，领建平太守、假节，戍巴郡。以子球为梓潼太
守。穆之与球伐坚，至于巴西郡，以粮运乏少，退屯巴
东。病卒，追赠中军将军，谥曰烈。子珍嗣。